C 275/102
SL
Uradni list Evropske unije
18.7.2022
1.6 Z regulativnim okvirom EU je treba zagotoviti, da bodo v prihajajočih desetletjih najkonkurenčnejša podjetja vodilna pri trajnostnih in nizkoogljičnih poslovnih modelih.
Zato je EESO trdno prepričan, da bi morali predpisi utirati pot razvoju novih tehnologij in njihovemu uvajanju na trg, vključno z ukrepi na strani povpraševanja, namenjenimi oblikovanju vodilnih trgov in spodbujanju potrošnje nizkoogljičnih proizvodov.
Poleg tega bi bilo treba vse zakonodajne predloge, pripravljene v okviru svežnja „Pripravljeni na 55“, pregledati z vidika konkurenčnosti in v skladu z načeli ciljev trajnostnega razvoja, da bi lahko dobro razumeli vse posledice za podjetja.
1.7 EESO trdno verjame, da je treba posebno pozornost nameniti gospodarskim sektorjem z močno udeležbo mikro-, malih in srednjih podjetij (MMSP).
MMSP lahko namreč pospešijo inovacije pri proizvodih in rešitvah za razogljičenje evropskega gospodarstva.
1.8 Nujno je treba uskladiti politike, pri tem pa se zavedati medsebojne povezanosti podnebne krize in krize biotske raznovrstnosti.
Nove tehnologije bo dopolnjevalo zmanjšanje porabe energije in snovi, kar je del krožnega gospodarstva.
Sveženj „Pripravljeni na 55“ je treba upoštevati v sektorskih strategijah in modelih financiranja; lastniki oziroma upravljavci zemljišč ali kmetje, ki ta zemljišča obdelujejo, bi morali na primer dobiti nadomestila za naravno shranjevanje ogljika v tleh, okolju škodljive subvencije pa bi bilo treba odpraviti.
1.9 Nujno je jasno in odkrito obveščanje o stroških in koristih drastičnih in obsežnih ukrepov, potrebnih za uresničitev podnebne nevtralnosti do leta 2050.
Te spremembe bodo vplivale na vse sektorje in regije, koristi pa morda ne bo moč občutiti takoj.
Da bi zagotovili splošno podporo, bodo morali vsi člani družbe izkazati razumevanje in angažiranost brez primere.
2.
Razlogi za pripravo mnenja in njegova struktura 2.1 Namen tega mnenja je, da EESO na splošno predstavi svoj pogled na sveženj „Pripravljeni na 55“, ki ga je Komisija predlagala 14. decembra.
V njem je poudarjeno, da je treba s svežnjem zagotoviti socialno pravičen, konkurenčen in zelen prehod.
EESO bo pripravil posebna mnenja o vseh zadevnih zakonodajnih predlogih iz svežnja.
2.2 EESO vztraja, da mora biti sveženj „Pripravljeni na 55“ povezan z Agendo OZN za trajnostni razvoj do leta 2030 in cilji trajnostnega razvoja, ki jih je podprl v prejšnjih mnenjih.
Cilji trajnostnega razvoja so še posebej koristni, saj so globalni in ne zajemajo le perečega podnebnega vprašanja, na katerega se nanaša sveženj Komisije, temveč tudi druge cilje, potrebne za gospodarsko in socialno trajnostnost, ki jih je treba izpolniti, da bi bil sveženj uspešen.
Zato struktura tega mnenja sledi trem glavnim usmeritvam ciljev trajnostnega razvoja OZN.
3.
Temeljna načela – posebna stališča EESO o dokumentu Komisije Socialno pravičen prehod 3.1 EESO je v svoji resoluciji o Konferenci o prihodnosti Evrope predlagal „novo podobo Evrope, ki bi povezovala evropsko daljno in bližnjo preteklost s sedanjostjo in ponujala vizijo prihodnosti, ki temelji na čezmejnem sodelovanju, krepi povezave med Evropejci in je zakoreninjena v solidarnosti, socialni pravičnosti, medgeneracijskem sodelovanju, enakosti spolov, trajnostni blaginji ter pravičnem zelenem in digitalnem prehodu.
Bistveno je povečati javno podporo tem vrednotam, da bi ponovno proučili svoje modele rasti in upravljanja ter jih usmerili k trajnostnosti, zgradili enakopravnejšo družbo ter v središče te obnove in okrevanja postavili organizacije civilne družbe“ (1).
EESO je trdno prepričan, da lahko k tej novi podobi prispeva dobro načrtovano izvajanje svežnja „Pripravljeni na 55“.
3.2 EESO je poleg tega navedel, da se je treba osredotočiti na pravično in trajnostno okrevanje po krizi zaradi COVID-19, ki bo utrlo pot bolj vključujoči družbi, vzpostavilo dolgoročno konkurenčnost in ustvarilo okolje za sodelovanje, pri čemer se bodo v celoti upoštevale medsebojno prepletene socialne, gospodarske, demokratične, demografske in podnebne krize v državah članicah EU, nujnost zelenega in digitalnega prehoda, pa tudi dolgoročnejše
(1)
Nova podoba Evrope – Resolucija EESO o Konferenci o prihodnosti Evrope, točka 2.1 (UL C 286, 16.7.2021, str. 1).